Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΒ΄

Πέμπτη 10 Ιανουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 1ο ΕΠΑΛ Καματερού, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 11 Ιανουαρίου 2019, σελ.
2. Συζήτηση επικαίρων ερωτήσεων:
α) Προς τον Υπουργό Αγροτικής Ανάπτυξης και Τροφίμων:
i. με θέμα: "Απαγόρευση της αλιείας σε πάνω από το 75% των αλιέων βιντζότρατας", σελ.
ii. με θέμα: "Κενό γράμμα οι υποσχέσεις για τις αποζημιώσεις των αγροτών του Νομού Έβρου", σελ.
β) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: "Το Γηροκομείο Αθηνών βρίσκεται σε οριακή κατάσταση", σελ.

ΠΡΟΕΔΡΕΥΩΝ

ΚΑΚΛΑΜΑΝΗΣ Ν., σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΚΛΑΜΑΝΗΣ Ν. , σελ.

Β. Επί των επικαίρων ερωτήσεων:
ΑΡΑΧΩΒΙΤΗΣ Σ. , σελ.
ΔΗΜΟΣΧΑΚΗΣ Α. , σελ.
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.
ΦΩΤΙΟΥ Θ. , σελ.

Γ. ΠΑΡΕΜΒΑΣΕΙΣ:
ΔΑΒΑΚΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΒ΄

Πέμπτη 10 Ιανουαρίου 2019

Αθήνα, σήμερα στις 10 Ιανουαρίου 2019, ημέρα Πέμπτη και ώρα 9.35΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 11 Ιανουαρίου 2019.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 251/7-1-2019 επίκαιρη ερώτηση της Βουλευτού Καστοριάς της Νέας Δημοκρατίας κ.Μαρίας Αντωνίουπρος τον ΥπουργόΠαιδείας, Έρευνας και Θρησκευμάτων, με θέμα: «Εξέταση ενστάσεων μετεγγραφών φοιτητών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 252/7-1-2019 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ.Κωνσταντίνου Κατσαφάδουπρος τον ΥπουργόΕσωτερικών,με θέμα: «Η Κυβέρνηση προαναγγέλλει επιλεκτική κατάτμηση δήμων με μικροκομματικά κριτήρια λίγο πριν τις δημοτικές εκλογές, προκαλώντας σύγχυση και αναστάτωση».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν εισέρθουμε στη συζήτηση των προγραμματισμένων για σήμερα επικαίρων ερωτήσεων θα ανακοινώσω πρώτα τις ερωτήσεις που δεν θα συζητηθούν λόγω κωλύματος των αρμοδίων Υπουργών.

Η πρώτη με αριθμό 249/7-1-2019 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννη προς την Υπουργό Πολιτισμού και Αθλητισμού,με θέμα: «Ζητήματα λειτουργίας του Οργανισμού Πνευματικής Ιδιοκτησίας», δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Μυρσίνης Ζορμπά.

Η τρίτη με αριθμό 255/8-1-2019 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Διορθώσεις λαθών στον κωδικό ασφάλισης και στην ειδικότητα με την οποία έχουν προσληφθεί διάφοροι δασεργάτες», δεν θα συζητηθεί λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Αθανάσιου Ηλιόπουλου.

Η δεύτερη με αριθμό 246/7-1-2019 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ Γεωργίου - Δημητρίου Καρρά προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Αυθαιρετεί η Κυβέρνηση σε βάρος των εργαζομένων του ιδιωτικού τομέα από τη μη αξιοποίηση, για σκοπούς στεγαστικής αποκατάστασης, της παρακρατουμένης εισφοράς 1% επί των αποδοχών τους», δεν θα συζητηθεί λόγω κωλύματος του Υφυπουργού κ. Αθανάσιου Ηλιόπουλου.

Υπάρχει και σχετική επιστολή από τον Γραμματέα της Κυβέρνησης.

Ξεκινάμε με τη δεύτερη με αριθμό 245/4-1-2019 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινού προς τον Υπουργό Αγροτικής Ανάπτυξης και Τροφίμων, με θέμα: «Απαγόρευση της αλιείας σε πάνω από το 75% των αλιέων βιντζότρατας».

Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Σταύρος Αραχωβίτης.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, το θέμα είναι γνωστό από ετών, ότι δηλαδή οι βιντζότρατες βρίσκονται σε διένεξη με τις τράτες. Οι τράτες είναι πιο ισχυρές οικονομικά και οι βιντζότρατες πιο ανίσχυρες οικονομικά. Το θέμα βέβαια είναι ποιος καταστρέφει περισσότερο τον βυθό της θάλασσας. Και το θέμα είναι πανευρωπαϊκό, απασχόλησε την Ευρώπη, την απασχολεί ακόμη. Έχουν γίνει μελέτες. Κάποιες είναι επαμφοτερίζουσες, αλλά οι περισσότερες είναι θετικές.

Ανεξαρτήτως όμως των μελετών, υπάρχει και η ζωή των ανθρώπων. Οι περισσότεροι από αυτούς τους ανθρώπους μετά βίας καταφέρνουν να ζήσουν τις οικογένειές τους. Οι περισσότεροι δεν είναι μορφωτικού επιπέδου καθηγητού πανεπιστημίου. Μερικοί είναι και αγράμματοι. Γιατί το λέω αυτό; Επειδή υπάρχει το θέμα του ηλεκτρονικού ημερολογίου, αντιλαμβάνεσθε ότι αν ένας δεν μπορεί να το καταλάβει ή είναι μόνος του για να το φέρει σε πέρας, αδυνατεί και να το συμπληρώσει.

Είναι, λοιπόν, ένα πρόβλημα ουσιαστικό γι’ αυτούς τους ανθρώπους, όταν την Πρωτοχρονιά τούς λένε: με τον νέο χρόνο δεν θα μπορείτε να ζήσετε τις οικογένειές σας. Και εκεί βρίσκεται το θέμα. Είναι καθαρά κοινωνικό. Τι σημαίνει αυτό; Σημαίνει ότι με όλους τους τρόπους, ακόμη και νομοθετικά, πρέπει να τους δοθεί η δυνατότητα να συμπληρώσουν αυτά τα στοιχεία τα οποία συμπλήρωσαν οι άλλοι συνάδελφοί τους, που αδειοδοτήθηκαν, που πήραν άδειες δηλαδή, ούτως ώστε κοινωνικά τουλάχιστον αυτό το φαινόμενο να πάψει να υπάρχει. Πρέπει να υπάρχει δηλαδή αυτή η περίφημη κοινωνική ευαισθησία. Πρέπει να δοθεί άμεσα, με οποιαδήποτε αιτιολογία η οποία μπορεί να υπάρχει και ενδέχεται νομικά να έχει βάση. Γιατί υπάρχουν και απόψεις νομικών που λένε ότι δεν έχει βάση. Εγώ λέω ότι ενδέχεται να έχει βάση. Πρέπει ωστόσο να δοθεί η δυνατότητα, ακόμη και με τροπολογία, αυτοί οι άνθρωποι να δουλέψουν μέχρις ότου μπορέσουν να αποκαταστήσουν αυτά που τυπικά δεν έχουν κάνει μέχρι σήμερα, ούτως ώστε αυτοί οι άνθρωποι να ζήσουν.

Είναι βασικό αυτό το ερώτημα, εμένα με πήραν ημέρες Πρωτοχρονιάς για να μου εκφράσουν την αγωνία τους, ότι δηλαδή «τι θα κάνουν οι οικογένειές μας τώρα;». Είναι, δηλαδή, θέμα επιβίωσης.

Όσον αφορά τώρα το θέμα της βιντζότρατας -επειδή και εγώ με την ιδιότητά μου τότε, του Προέδρου της Επιτροπής Κοινωνικών Υποθέσεων, είχα εμπλακεί-, η Ευρωπαϊκή Ένωση είχε πράγματι έναν προβληματισμό. Και σας το είπα, κύριε Υπουργέ, αυτό. Και ο προβληματισμός είναι διττός: Η βιντζότρατα γενικώς στην Ευρώπη και στη θάλασσα και η βιντζότρατα στις παραμεθόριες περιοχές. Εγώ ο ίδιος το καλοκαίρι είδα τα τουρκικά αλιευτικά έξω από την Αγία Μαρίνα της Λέρου να αλιεύουν με τις βιντζότρατές τους. Το ερώτημα είναι εάν κάνουμε προστασία της θάλασσας, της θάλασσας όμως που ήδη δεν προστατεύεται, γιατί η φίλη χώρα, η όμορος χώρα, δεν ανήκει στην Ευρωπαϊκή Ένωση και δεν είναι υποχρεωμένη να δεχθεί τις ντιρεκτίβες τις ευρωπαϊκές, οπότε το πρόβλημα είναι μείζον. Άρα η βιντζότρατα είναι βιντζότρατα για την Ελλάδα, βιντζότρατα για τις παραμεθόριες περιοχές, βιντζότρατα για την Λέρο, για την Κω, κ.λπ., που είναι στις παραμεθόριες περιοχές.

Θα ήθελα στην τοποθέτησή σας να βγει ένα θετικό συμπέρασμα γι’ αυτούς τους ανθρώπους.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Να ευχηθούμε καλή χρονιά σε όλους, με υγεία και αισιοδοξία σε όλον τον κόσμο.

Κύριε συνάδελφε, ευχαριστώ για την ερώτηση ειλικρινά, γιατί είναι μία ευκαιρία και από το Βήμα αυτό να ξεκαθαρίσουμε ορισμένα πράγματα σχετικά με τη βιντζότρατα σαν εργαλείο, όπως είπατε, αλλά και με το τι έχει συμβεί αυτές τις ημέρες.

Όπως είπατε, η βιντζότρατα είναι ένα εργαλείο το οποίο έχει δεχθεί έντονη κριτική και σε επίπεδο Ευρωπαϊκής Ένωσης και έχει υπάρξει μεγάλος προβληματισμός για το κατά πόσον αυτό το εργαλείο θα έπρεπε ή δεν θα έπρεπε να βρίσκεται σε λειτουργία ή όχι. Είναι ένα, το τονίζω, εκ των δυναμικών εργαλείων. Θεωρείται δυναμικό εργαλείο αλίευσης. Ωστόσο οι αλιείς που έχουν άδεια αλίευσης σε σκάφη δεν έχουν μόνο άδεια αλίευσης για βιντζότρατα. Έχουν και για τα άλλα εργαλεία, όπως όλοι οι παράκτιοι αλιείς. Άρα εφόσον η άδειά τους για αλιεία είναι σε ισχύ, μπορούν να αλιεύσουν με τα υπόλοιπα εργαλεία. Για να ξεκαθαρίζουμε ένα προς ένα τα ζητήματα.

Ωστόσο θα κάνω μία μικρή αναδρομή.

Σε εφαρμογή των διατάξεων του κανονισμού 1967/2006 και κατ’ εξουσιοδότηση πια στην εθνική νομοθεσία του άρθρου 9 του ν.2732/1999, εκδόθηκε η υπουργική απόφαση 6719/146097/29-12-2016. Αυτό, λοιπόν, είναι το κανονιστικό πλαίσιο που προβλέπει τους όρους και τις προϋποθέσεις αλιείας με το συγκεκριμένο δυναμικό εργαλείο, τη βιντζότρατα. Αυτή η υπουργική απόφαση στην ουσία τι είναι; Περιγράφει το διαχειριστικό σχέδιο με βάση το οποίο δόθηκε άδεια από την Ευρωπαϊκή Ένωση για αλίευση με τη χρήση του συγκεκριμένου εργαλείου, για συλλογή δεδομένων και με συγκεκριμένα είδη-στόχους στη χώρα μας.

Αφού είδαμε, λοιπόν, το κανονιστικό πλαίσιο, ερχόμαστε στο σήμερα. Το σήμερα, λοιπόν, τι λέει; Με την υπουργική απόφαση -που αναφέραμε- του Δεκεμβρίου 2016 χορηγήθηκε η άδεια στη χώρα να βγουν οι βιντζότρατες για αλιεία. Στο άρθρο 6 είναι οι όροι και οι προϋποθέσεις διενέργειας της αλιείας. Σας διαβάζω συγκεκριμένα την παράγραφο 2: «Οι άδειες αλίευσης χορηγούνται σε σκάφη που έχουν αλιευτική άδεια σε ισχύ για όλα τα εργαλεία…» -στην οποία περιλαμβάνεται το εν λόγω εργαλείο και η βιντζότρατα- «…έχουν εγκαταστήσει συσκευή δορυφορικής παρακολούθησης VMS και τηρούν ηλεκτρονικό ημερολόγιο καταγραφής της αλιευτικής τους δραστηριότητας στο ERS, σύμφωνα με τα προβλεπόμενα στα άρθρα 9 και 15 του Κανονισμού 1224/2009.»

Αυτό, λοιπόν, τι λέει; Ότι για να χορηγηθεί άδεια για την επόμενη χρονιά θα πρέπει να τηρείται ανελλιπώς, σύμφωνα με την διατύπωση της υπουργικής απόφασης και σύμφωνα με το διαχειριστικό σχέδιο που κατατέθηκε και εγκρίθηκε από την Ευρωπαϊκή Ένωση, το ημερολόγιο καταγραφής αλιευμάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στις περιπτώσεις, λοιπόν, όπου διαπιστώθηκε από τις υπηρεσίες ότι δεν είχαμε τήρηση της συγκεκριμένης προϋπόθεσης, δεν χορηγήθηκε άδεια την επόμενη χρονιά. Δεν είναι ότι αφαιρέθηκε καμία άδεια. Δεν είναι ότι υπήρξε κύρωση ή ποινή. Ξέρετε ότι η βιντζότρατα αλιεύει δύο τρίμηνα: Το πρώτο τρίμηνο του έτους Γενάρη-Φλεβάρη-Μάρτη και το τελευταίο που είναι Οκτώβρη-Νοέμβρη-Δεκέμβρη. Είχαμε περιπτώσεις σκαφών που δεν είχαν καμμία καταγραφή το πρώτο τρίμηνο και εντούτοις αλίευσαν κανονικά το δεύτερο τρίμηνο, γιατί δεν προβλέπεται στη συγκεκριμένη υπουργική απόφαση κύρωση, ποινή αφαίρεσης άδειας. Προβλέπεται, όμως, σαφώς ότι για την ανανέωση, για τη χορήγηση άδειας την επόμενη χρονιά θα πρέπει να τηρείται η προβλεπόμενη νομοθεσία.

Εμείς αναγνωρίζουμε ότι υπάρχουν περιπτώσεις όπου για διάφορους λόγους δεν μπόρεσε να τηρηθεί πλήρως και στο 100% αυτή η προϋπόθεση και μάλιστα υπήρχαν συγκεκριμένοι λόγοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, παρακαλώ ολοκληρώνετε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Βεβαίως, να ολοκληρώσω τη φράση μου.

Και γι’ αυτό τον λόγο, λοιπόν, για να εξαντλήσουμε τη μέγιστη επιείκεια και κατανόηση, προχωρήσαμε στη δυνατότητα -που προβλέπει και το Σύνταγμα- της κατάθεσης ιεραρχικής προσφυγής προς τον Υπουργό για την εξέταση -αφού τεκμηριωθούν οι λόγοι της μη τήρησης της συγκεκριμένης υποχρέωσης-, προκειμένου να εξετάσουμε τους λόγους που επικαλούνται οι αλιείς.

Και θα σας πω στη δευτερολογία τη συνέχεια.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Εκείνο το οποίο θα ήθελα να διευκρινιστεί, κύριε Υπουργέ, είναι το εξής: Με οποιονδήποτε τρόπο, με οποιαδήποτε δική σας παρέμβαση να μη σταματήσουν οι άνθρωποι τη δουλειά τους. Αυτό είναι το βασικό. Άρα δηλαδή, στη δευτερολογία σας να τους καθησυχάσετε ότι θα συνεχίσουν τη δουλειά τους για ένα ορισμένο χρονικό διάστημα μέχρι να συμπληρώσουν το ηλεκτρονικό ημερολόγιο. Αυτό είναι βασικό, διότι εάν σταματήσουν να δουλεύουν, θα πάψουν και να ζουν οι οικογένειές τους. Είναι πάρα πολύ βασικό να διευκρινιστεί αυτό.

Το δεύτερο είναι ότι εμένα τουλάχιστον αυτοί οι συνομιλητές μου τηλεφωνικά μου είπαν ότι δεν έχουν άλλα εργαλεία. Ενδέχεται -όπως λέτε- να έχουν. Εμένα, όμως, μου είπαν ότι δεν έχουν άλλα εργαλεία. Ζουν μόνο από αυτό. Αυτό είναι ένα θέμα το οποίο πρέπει να το δείτε.

Εκείνο, όμως, το οποίο έχει σημασία για να ηρεμήσουν οι άνθρωποι είναι στη δευτερολογία σας να ξεκαθαρίσουμε ότι μπορούν να ζήσουν. Είναι βασικό. Και όταν λέμε ότι και η Κυβέρνηση ενδιαφέρεται για τους φτωχούς και αδύνατους, αυτό πρέπει να το αποδεικνύει στην πράξη.

Άρα δεν υφίσταται η αιτιολογία του τύπου «δεν έχουν συμπληρώσει σωστά τα χαρτιά τους» για ανθρώπους που -όπως είπα- δεν ανήκουν στην κατηγορία των καθηγητών πανεπιστημίου. Είναι και μερικοί οι οποίοι δεν έχουν πάει και σχολείο. Αντιλαμβάνεστε, λοιπόν, ότι πρέπει να υπάρχει μία κατανόηση στο όλο θέμα, κύριε Υπουργέ.

Πιστεύω στη δευτερολογία σας να καθησυχαστούν αυτοί οι άνθρωποι ότι τουλάχιστον σε αυτή την κατάσταση που βρίσκονται σήμερα θα συμπληρώσουν τα δικαιολογητικά τους και θα συνεχίσουν.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, απαντήστε επί του ερωτήματος μόνο. Το θεσμικό πλαίσιο το αναλύσετε.

Ορίστε, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Δεν επανέρχομαι στο θεσμικό πλαίσιο. Να ξανά τονίσω, όμως, κύριε συνάδελφε, ότι -όπως είπα στην αρχή και όπως λέει και το θεσμικό πλαίσιο- η άδεια αλιείας για βιντζότρατα είναι ένα εργαλείο που συμπληρώνει αφού υπάρχει άδεια αλιείας γενικά για όλα τα άλλα εργαλεία. Άρα όλα τα άλλα εργαλεία τα έχουν οι κάτοχοι άδειας για βιντζότρατες και μπορούν να τα χρησιμοποιήσουν. Άρα δεν τίθεται θέμα ανεργίας ή επιβίωσής τους.

Πολλοί εξ αυτών έχουν επικεντρωθεί στο συγκεκριμένο εργαλείο. Έχουν εξειδικευτεί -αν θέλετε- και εγώ το αναγνωρίζω. Σας είπα και πάλι ότι θα το δούμε με τη μέγιστη επιείκεια και με τη μέγιστη κατανόηση.

Ωστόσο από αυτό το Βήμα θέλω να τονίσω ότι σε καμμία περίπτωση δεν θα δεχτούμε καταστρατήγηση και των όρων και των προϋποθέσεων για ένα διαχειριστικό σχέδιο το οποίο μας έχει εγκριθεί. Γιατί καταλαβαίνετε ότι υπάρχουν και προεκτάσεις, υπάρχουν και συνέπειες και για τη χώρα και για όλους μας. Οπότε η τήρηση της νομιμότητας για μένα και για όλους μας είναι -δεν νομίζω να διαφωνεί κανείς σε αυτή την Αίθουσα- η απόλυτη προτεραιότητα. Πρέπει να τηρήσουμε τη νομιμότητα.

Τελειώνοντας θέλω να σας διαβεβαιώσω ότι την προηγούμενη εβδομάδα λάβαμε τις πρώτες αιτήσεις θεραπείας, ιεραρχικές προσφυγές. Αυτή την εβδομάδα η νομική υπηρεσία μαζί με τις υπηρεσίες του Υπουργείου και εμένα προσωπικά εξετάζουμε αυτές τις αιτήσεις θεραπείας. Βλέπουμε πού όντως υπήρχε αδυναμία ή παράλειψη ή κακή συμπλήρωση. Σε κάποιες περιπτώσεις έχουμε κακή συμπλήρωση, δηλαδή δύο ημέρες συμπληρώνονταν σε μία. Έχουμε τέτοιες περιπτώσεις. Εφόσον αυτό αιτιολογείται, δεν έχουμε καμία αντίρρηση να χορηγήσουμε τις άδειες, φτάνει να έχουμε κάποιον λόγο που να πατάει και να μας επιτρέπει, να μας λύνει τα χέρια για να δώσουμε τις άδειες.

Και σας δηλώνω από το Βήμα αυτό ότι αύριο θα έχουμε και τις πρώτες απαντήσεις στις αιτήσεις θεραπείας που μας έχουν υποβληθεί από την προηγούμενη βδομάδα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 250/7-1-2019 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκηπρος τον Υπουργό Αγροτικής Ανάπτυξης και Τροφίμων, με θέμα: «Κενό γράμμα οι υποσχέσεις για τις αποζημιώσεις των αγροτών του Νομού Έβρου».

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, ευχαριστούμε πολύ για τις ευχές σας και ευχόμεθα και εμείς με τη σειρά μας να πιάσουν τόπο.

Δυστυχώς, όμως, οι αγρότες του Έβρου πέρασαν «μαύρα» Χριστούγεννα. Περίμεναν τον Υπουργό Αγροτικής Ανάπτυξης ως Άγιο Βασίλειο να κρατήσει τις υποσχέσεις του, αυτές τις οποίες είχε δώσει στη σύσκεψη κορυφής –έτσι το ονόμασαν οι συμπατριώτες μου- που πραγματοποιήθηκε μετά από αλλεπάλληλες συσκέψεις και διαμαρτυρίες, με επισπεύδοντες τους τοπικούς παράγοντες κάθε μορφής και κατηγορίας.

Είχατε δώσει την υπόσχεση ότι με την κατάθεση του προϋπολογισμού θα δώσετε απαντήσεις στα ερωτήματά μας και λύσεις στα προβλήματά τους. Δυστυχώς, όμως, δεν είστε συνεπείς και το φέρουν βαρέως. Η κατάσταση στον Έβρο δεν είναι καλή.

Κύριε Πρόεδρε, ο Έβρος δεν είναι τυχαίος νομός, όπως και τα νησιά -που εκπροσωπούσε προηγουμένως ο συνάδελφος- της Δωδεκανήσου. Εάν δεν λύσει το κεντρικό κράτος τα προβλήματά τους -είναι και έφεδροι και εθνοφύλακες- πώς θα κρατήσουμε αυτόν αυτό το νομό; Μόνο με τον τακτικό στρατό νομίζετε ότι μπορούμε να κρατήσουμε την άμυνα της χώρας; Νομίζω ότι δεν βλέπουμε το πρόβλημα και από την εθνική σκοπιά.

Η αφωνία και η αδιαφορία σας για το γεγονός ότι βουλιάζει ο πρωτογενής τομέας σε μία ακριτική περιοχή έχουν απογοητεύσει όλους τους κατοίκους του νομού, διότι όλοι εξαρτώνται από τον πρωτογενή τομέα. Περίμεναν ότι τα λόγια και οι υποσχέσεις σας θα γίνονταν πράξεις, πλην όμως δεν έχουν γίνει.

Σας προτείναμε να ενεργοποιήσετε τον κανονισμό de minimis για τις καλλιέργειες που έχουν υποστεί ζημιές εξαιτίας των καιρικών φαινομένων, εξαιτίας του καιρού, εξαιτίας των ασθενειών και δυστυχώς δεν το πράξατε.

Σας προτείναμε να απευθυνθείτε στην Ευρωπαϊκή Ένωση και μάλιστα στη Μόνιμη Ελληνική Αντιπροσωπεία, που θα μπορούσε να βοηθήσει, και στο Ταμείο Κλιματικής Αλλαγής, το οποίο είχε ζητήσει να ενεργοποιηθεί η Γερμανία. Είχαμε πατήματα να πατήσουμε. Δυστυχώς δεν το πράξατε.

Νομίζω ότι έχετε αδικήσει αυτούς τους ανθρώπους. Γι’ αυτό μετέτρεψα τη γραπτή ερώτηση σε επίκαιρη, κύριε Πρόεδρε. Και γι’ αυτό σας ερωτώ: Ποιο είναι το χρονοδιάγραμμα καταβολής τους, με στοιχεία όμως, όχι με υποσχέσεις; Τι θα γίνει με το πλαφόν στους βαμβακοκαλλιεργητές; Το είχαμε ζητήσει και σε άλλη επίκαιρη ερώτηση να το καταργήσετε από την πρώτη στιγμή και έγκαιρα και όχι να μπουν στην άθλια διαδικασία, την οποία εσείς γνωρίζετε πολύ καλά.

Έχετε εξασφαλίσει τα κατάλληλα χρηματοδοτικά εργαλεία είτε από πλευράς ελληνικού κράτους είτε από πλευράς Ευρωπαϊκής Ένωσης;

Περιμένουμε με ενδιαφέρον, κύριε Υπουργέ, να ακούσουμε τις απόψεις σας και τις απαντήσεις σας στα καίρια ερωτήματα, τα οποία πραγματικά θέλω να σας υπογραμμίσω με κεφαλαία γράμματα ότι είναι πάρα, μα πάρα πολύ μεγάλα. Σκύψτε στα προβλήματα του Έβρου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κύριος Υπουργός.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Ευχαριστώ, κύριε Δημοσχάκη, για την ερώτηση. Δεν είμαι Άγιος Βασίλης, αλλά υπηρέτησα στον Έβρο. Έντεκα μήνες της θητείας μου τους έχω περάσει στον Έβρο, οπότε ξέρω πολύ καλά πώς είναι οι συνθήκες ζωής και πώς είναι οι συνθήκες διαβίωσης.

**ΠΡΟΕΔΡΕΥΩΝ (Νικήτας Κακλαμάνης):** Προσέξτε τότε τι απάντηση θα δώσετε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ακριβώς.

Επειδή, λοιπόν, δεν είμαι Άγιος Βασίλης, ήρθε το Υπουργείο λίγο νωρίτερα στις 14-12-2018, ημέρα των γενεθλίων μου αλλά δεν έχει σημασία αυτό, όπου χορηγήθηκε η έκτακτη στήριξη - οικονομική ενίσχυση στους κτηνοτρόφους, το de Minimis, και οι κτηνοτρόφοι της Θράκης έλαβαν 1,6 εκατομμύρια ευρώ.

Λίγες ημέρες μετά, στις 20 Δεκεμβρίου, πριν την ψήφιση του προϋπολογισμού και τα δύο, όπως είπατε -όπως είχα υποσχεθεί έτσι ακριβώς έγινε- οι καπνοπαραγωγοί της Θράκης και των γειτονικών νομών, οι καλλιεργητές του «μπασμά» έλαβαν 8,2 εκατομμύρια ενίσχυση. Γιατί; Ακριβώς διότι είχαμε πολύ μεγάλη ποιοτική και ποσοτική υποβάθμιση των καπνών και ειδικά της ποικιλίας «μπασμά». Και μάλιστα οι καπνοπαραγωγοί του Έβρου έλαβαν τη μέγιστη ενίσχυση, που ήταν 100 ευρώ το στρέμμα, ενώ γειτονικοί νομοί με μικρότερες ζημίες έλαβαν μικρότερη ενίσχυση ανά στρέμμα. Αυτά έγιναν λοιπόν, όπως ακριβώς είπαμε, πριν την ψήφιση του προϋπολογισμού, όπως είχαμε υποσχεθεί.

Ταυτόχρονα, στον Έβρο για τις ζημίες που είχαμε το 2017 από αντίστοιχα φαινόμενα τα οποία ήταν καλυπτόμενα από τον κανονισμό του ΕΛΓΑ είχαμε αποζημιώσεις 3.186.000 ευρώ. Για τις ζημίες του 2018, τις καλυπτόμενες από τον κανονισμό, ήδη σας ενημερώνω ότι έχουν ολοκληρωθεί οι διαδικασίες καταγραφής των πορισμάτων και προχωράμε στην καταβολή των αποζημιώσεων του ΕΛΓΑ για τις καλυπτόμενες ζημίες στους ασφαλιστικά ενήμερους.

Και εδώ να σας δώσω και ημερομηνία. Η καταβολή των αποζημιώσεων του 2018 θα γίνει μέσα στον Ιανουάριο του 2019, μέσα στον τρέχοντα μήνα, τις επόμενες ημέρες.

Τώρα, για το θέμα της στήριξης, που λέτε, στη μεγάλη σύσκεψη με τους φορείς στο Υπουργείο μου είχαμε βάλει το ζήτημα για τις άλλες καλλιέργειες από ποια άλλα χρηματοδοτικά εργαλεία μπορούμε να έχουμε στήριξη. Ένα εργαλείο που είχαμε πει και εμείς προχωράμε τη διαδικασία είναι μέσω των ΚΟΕ, των Κρατικών Οικονομικών Ενισχύσεων, που ανήκουν στη διαδικασία των ΠΣΕΑ, όπου ετοιμάζεται φάκελος. Γνωρίζετε καλά όλοι ότι υπάρχει μία διαδικασία για τα ΚΟΕ όπου θα πρέπει να τεκμηριώνεται συγκεκριμένη ζημία, συγκεκριμένο ποσοστό. Ο φάκελος ετοιμάζεται για μια σειρά από καλλιέργειες έτσι ώστε να ακολουθήσει τη διαδικασία κατάθεσης, έγκρισης, για να φτάσουμε στην εκταμίευση και αυτών των ποσών.

Όσον αφορά τα de Minimis, για να κλείσω, τη χρονιά που μας πέρασε, τον Δεκέμβριο, δόθηκαν συνολικά περισσότερα από 50.000.000 σε κρατικές ενισχύσεις ήσσονος σημασίας, δηλαδή περίπου το μισό των 109.000.000 που έχουμε στη διάθεσή μας για την τριετία. Τα μισά της τριετίας δόθηκαν μόνο στον Δεκέμβρη του 2018.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Σε ποιους;

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Σε όλη την Ελλάδα, σε αυτούς που είχαν τις μεγαλύτερες ανάγκες. Οι ζημιές, όπως γνωρίζετε, ήταν πολλές.

Είχαμε ζημιές καλυπτόμενες από τον ΕΛΓΑ που έχουν πάρει τον δρόμο τους. Ήδη έχουν αρχίσει να πληρώνονται. Μέσα στον Δεκέμβρη του 2018 πληρώθηκαν ζημίες του 2018. Η διαδικασία δηλαδή έχει επιταχυνθεί πάρα πολύ. Οι ζημιές στον Έβρο θα πληρωθούν τον Γενάρη του 2019, δηλαδή από Μάρτη του 2018 που έγιναν οι ζημιές θα πληρωθούν τον Γενάρη του 2019, μέσα στο δωδεκάμηνο, λιγότερο από το δωδεκάμηνο. Και προχωράμε για μη καλυπτόμενες που δεν μπορούν να πάνε στα ΠΣΕΑ με το de minimis, ό,τι μπορεί να πάει στα ΠΣΕΑ μέσω των ΚΟΕ. Ετοιμάζουμε φάκελο τεκμηρίωσης έτσι ώστε να έχουμε και εκεί χρηματοδότηση.

Στη δευτερολογία μου, κύριε Πρόεδρε, θα σας απαντήσω και για το ποιες άλλες ενέργειες εξώστρεφες έχουμε κάνει για τις ζημίες που είχαμε στη χώρα λόγω των κλιματολογικών συνθηκών την προηγούμενη χρονιά.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Υπουργέ, μπερδέψατε τα θέματα. Εδώ δεν κάνετε προγραμματικές δηλώσεις ως Υπουργός ή απολογισμό αγροτικής ανάπτυξης, δηλαδή τι κάνατε για τα άλλα αντικείμενα του Υπουργείου σας ή για άλλες περιοχές.

Εδώ μιλάμε για ένα συγκεκριμένο πρόβλημα. Μιλάμε για τον Έβρο. Μιλάμε για έναν νομό ο οποίος υπέστη καίρια πλήγματα. Σε ποιες καλλιέργειες υπέστη καίρια πλήγματα; Κατ’ αρχάς στο βαμβάκι, δεύτερον, στα σιτηρά, τρίτον, στον ηλίανθο, τέταρτον, στα κηπευτικά. Στον καπνό πράγματι τρεις χιλιάδες στρέμματα, όπως είπατε, στον ορεινό όγκο έχουν ληφθεί υπ’ όψιν και μέσα από τη διαδικασία των de minimis.

Όμως, δεν δώσατε απάντηση τι θα κάνετε με το πλαφόν. Γιατί δεν το καταργήσατε έγκαιρα; Γιατί δεν ζητήσατε πιο νωρίς την έγκριση της Ευρωπαϊκής Ένωσης, για να ξέρουν οι άνθρωποι ότι αυτό που βγάζουν αυτό θα δηλώσουν; Ξέρετε το τι έγινε. Είναι ντροπή για το ελληνικό κράτος να βάζει αυτούς τους ανθρώπους σε αυτήν την άθλια συναλλαγή.

Επίσης, για το θέμα της κτηνοτροφίας ήδη έχω καταθέσει επίκαιρη ερώτηση και θα το συζητήσουμε. Ξέρω τι έγινε και με τους κτηνοτρόφους. Ωστόσο αυτήν τη στιγμή αποτίνουμε σεβασμό, και εγώ από τη δική μου τη θέση και εσείς ως Υπουργός, σε αυτούς τους ανθρώπους που έχουν υποστεί καίρια πλήγματα.

Γνωρίζετε άλλη περιοχή της χώρας που ασχολείται με το βαμβάκι να έχει υποστεί τόσο μεγάλη ζημιά; Τριακόσιες δεκατέσσερις χιλιάδες στρέμματα καλλιεργήθηκαν. Τα διακόσιες εξήντα χιλιάδες στρέμματα υπέστησαν ζημιές σχεδόν ολικές. Έχετε άλλο αίτημα από άλλη περιοχή να αποζημιώσετε;

Εσείς δεν έρχεστε να δείτε το πρόβλημα. Εγώ το ζω διότι κινούμαι στον νομό και όταν λέω κινούμαι εννοώ μέχρι το τελευταίο χωριό. Ήρθε το διοικητικό συμβούλιο της Παγκόσμιας Διακοινοβουλευτικής Ένωσης Ελληνισμού, Γερουσιαστές και Βουλευτές εν ενεργεία. Πίσω τους στοιχίζονται άλλοι τριακόσιοι τριάντα ανά τον κόσμο και είναι η αιχμή του δόρατος της ελληνικής ομογένειας. Ξέρετε τι άκουγαν το πρώτον απ’ όλους αυτούς τους ανθρώπους; «Τι θα γίνει με τις αποζημιώσεις;». Διότι ο νομός είναι αγροκτηνοτροφικός. Όλος ο νομός στηρίζεται στον πρωτογενή τομέα. Δεν έχουμε εργοστάσια. Και ένα εργοστάσιο που είχαμε στην Ορεστιάδα το κλείσατε, το σκοτώσατε. Τι να κάνουμε παραπάνω;

Πραγματικά δεν είναι για γέλια, είναι για κλάματα. Αυτοί οι άνθρωποι, σας είπα και προηγουμένως, είναι έφεδροι και εθνοφύλακες. Δεν θα κρατήσουν τα σύνορα αν δεν τους υποστηρίξετε. Μην τους βλέπετε όπως βλέπετε έναν αγρότη μιας άλλης περιοχής στην κεντρική Ελλάδα ή στη δυτική Ελλάδα. Εκεί δεν κάθεται ο άλλος σε απόσταση χιλίων μέτρων, όπως είναι το χωριό μου, από τον ποταμό Έβρο, εάν δεν του λύσετε τα αυτονόητα προβλήματα. Η κατάσταση είναι τραγική και θα πρέπει έτσι να την εκλάβετε.

Είμαι αξιωματικός, ήμουνα αρχηγός ενός σώματος. Είναι δυνατόν να σας λέω ψέματα; Και προέρχομαι από ένα αγροκτηνοτροφικό σπίτι και δεν έχω ποτέ αποσπαστεί από τον γεωργικό τομέα.

Κύριε Πρόεδρε, σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κοιτάξτε, κύριε Δημοσχάκη: Ακριβώς ό,τι είπαμε και ακριβώς ό,τι συμφωνήσαμε γίνεται και τηρείται κατά γράμμα, απόλυτα, και για τα de minimis, τις έκτακτες οικονομικές ενισχύσεις, και στον χρόνο που είπαμε, και για την τεκμηρίωση που θα πρέπει να είναι «δεμένη» για να μην έχουμε αχρεώστητα παλαιότερων εποχών και μας τα ζητάνε πίσω. Θα πρέπει να είμαστε τεκμηριωμένοι γιατί όσο υπάρχει αυτή η Κυβέρνηση, εμείς πακέτα παρελθόντος –να το ξεκαθαρίσουμε για όλους, το είπαμε νομίζω και τότε- δεν μπορούμε να κάνουμε και δεν θα το κάνουμε. Είναι επιλογή μας.

Σχετικά με αυτά που συμφωνήσαμε για το βαμβάκι, που είπατε. Τι συμφωνήσαμε τότε; Ότι θα υπάρχει παράδοση υποχρεωτικά. Σε αυτό ακριβώς κινούμαστε και έτσι θα δοθούν οι συνδεδεμένες ενισχύσεις, φτάνει να υπάρχει παράδοση. Το είπαμε τότε και το ξαναλέμε τώρα. Το έχουμε διευκρινίσει.

Όμως, δεν μπορούμε να δεχθούμε φαινόμενα όπου θα έχουμε καλλιέργειες μη γενόμενες σε κάποιες περιοχές ή σε άλλες περιοχές φαινόμενα μη παραδόσεων ή παραδόσεων με άλλον τρόπο. Αυτό να το ξεκαθαρίσουμε. Νομίζω ότι μπορούμε να συνεννοηθούμε.

Συνεπώς, σχετικά με τις κατηγορίες περί απόδρασης των Βουλευτών μας, περί ασυνέπειας δικιάς μας κ.λπ., νομίζω ότι όλος ο κόσμος έχει καταλάβει πώς κινούμαστε, με ποια σοβαρότητα και με ποια συνέπεια κινείται αυτή Κυβέρνηση.

Ήδη από τον Σεπτέμβριο του 2018, πολύ πριν κάνουμε τη συζήτηση, η χώρα έχει στείλει αίτημα συνδρομής στην Ευρωπαϊκή Ένωση μετά τη Γερμανία, τεκμηριώνοντας ότι στη χώρα επικράτησαν δυσμενείς κλιματολογικές συνθήκες, με πλήρη τεκμηρίωση χρονοσειράς κλιματικών δεδομένων και κλιματικών καταγραφών και ζητά τη συνδρομή. Αυτό το έκανε η χώρα από τον Σεπτέμβριο του 2018 με τη μόνιμη ελληνική αντιπροσωπεία δε, σε κάθε Συμβούλιο Υπουργών να έχουμε συζήτηση, να έχουμε άριστη συνεργασία και να ενισχύουμε τη μόνιμη ελληνική αντιπροσωπεία, έτσι ώστε η χώρα να έχει τη μέγιστη εκπροσώπηση που είχε ποτέ.

Όσον αφορά το εργοστάσιο ζάχαρης που είπατε, το εργοστάσιο ζάχαρης ξέρετε ότι, όπως και η Ελληνική Βιομηχανία Ζάχαρης, φέρει μεγάλες αμαρτίες. Αν θέλετε να ανοίξουμε αυτή τη συζήτηση, καλό θα ήταν να το κάνουμε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Έξι διοικήσεις άλλαξε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Αυτή η Κυβέρνηση από το 2015 προσπαθεί να κρατήσει όρθια την Ελληνική Βιομηχανία Ζάχαρης, γιατί οι τευτλοπαραγωγοί που έχουν τεράστια εξειδίκευση και σε εξοπλισμό και σε τεχνογνωσία, αλλά και η βιομηχανία, που είναι μια δυναμική βιομηχανία, εθνική βιομηχανία, πρέπει να παραμείνει ανοιχτή και αυτό το κάνουμε με κάθε τρόπο και με κάθε τρόπο στηρίζουμε και τους τευτλοπαραγωγούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ δύο λεπτά για να υπενθυμίσω ακόμα ένα πράγμα που πολλές φορές το ξεχνάμε, ότι ο ΕΛΓΑ λειτουργεί με έναν κανονισμό ασφάλισης του 1987.

Πρόσφατα πάρθηκε απόφαση, αφού έγιναν όλες οι προβλεπόμενες εσωτερικές ενέργειες, από το διοικητικό συμβούλιο του ΕΛΓΑ για αναμόρφωση του κανονισμού ριζικά, έτσι ώστε να πιάσει τις νέες καλλιέργειες, τις νέες τεχνικές καλλιεργειών και τις νέες κλιματολογικές συνθήκες και ταυτόχρονα να έχει έναν χαρακτήρα κοινωνικής δικαιοσύνης, έτσι ώστε αυτά που πληρώνει ο κάθε αγρότης να νιώθει και να είναι τελικά ανταποδοτικά και στην ώρα τους. Δηλαδή, θα διασφαλίσουμε με κάθε τρόπο, αναμορφώνοντας τον κανονισμό έτσι όπως πρέπει να γίνει και θα έπρεπε να έχει γίνει, με έναν τέτοιο τρόπο που να είναι δημόσιος ο χαρακτήρας του, αλλά πάντα στον αγρότη την ώρα που τον χρειάζεται. Αυτή η διαδικασία ήδη ξεκίνησε. Η αναλογιστική μελέτη πρόκειται να ανατεθεί αφού δοθούν…

**ΑΘΑΝΑΣΙΟΣ ΔΑΒΑΚΗΣ:** Τις τοπικές συνθήκες της κάθε περιοχής πρέπει να δείτε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ακριβώς, και αυτό. Αυτό που είπατε είναι ο βασικός πυρήνας, κύριε συνάδελφε. Ο βασικός πυρήνας είναι η κάθε περιοχή και η κάθε καλλιέργεια, γιατί δεν είναι πάντα ταυτόσημα. Όπως είπαμε, το βαμβάκι στον Έβρο με το βαμβάκι στη Θεσσαλία μπορεί να είναι η ίδια καλλιέργεια, αλλά δεν είναι στις ίδιες συνθήκες…

**ΠΡΟΕΔΡΕΥΩΝ (Νικήτας Κακλαμάνης):** Μη γενικεύουμε τώρα το θέμα. Σας παρακαλώ, κύριε Υπουργέ, ολοκληρώστε.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Το κλείνουμε αυτή στιγμή, κύριε Πρόεδρε, αλλά νομίζω ότι είναι το σημαντικότερο ζήτημα, που αφορά τους αγρότες δεδομένων των κλιματικών αλλαγών. Είναι η «ομπρέλα» προστασίας, που πρέπει να είναι δημόσια και αλληλέγγυα. Σε αυτή την κατεύθυνση κινούμαστε και αυτό θα γίνει.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Υπενθυμίζω ότι οι Υπουργοί ανεξαρτήτως κυβερνήσεως έχουν τη δυνατότητα με πρωτοβουλία τους να πάνε στην αρμόδια Διαρκή Επιτροπή, χωρίς να υπάρχει νομοσχέδιο, και να γίνει ενημέρωση για τις αρμοδιότητές τους και τις εκκρεμείς υποθέσεις και συζήτηση με όλους τους συναδέλφους. Αυτή είναι πολύ πιο καλή πρακτική, παρά να προσπαθούμε να χωρέσουμε τα πάντα σε τρία λεπτά απάντησης σε μια επίκαιρη ερώτηση.

Θα ολοκληρώσουμε με την τελευταία προς συζήτηση επίκαιρη ερώτηση. Είναι η τέταρτη με αριθμό 248/7-1-2019 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Το Γηροκομείο Αθηνών βρίσκεται σε οριακή κατάσταση».

Θα απαντήσει η Αναπληρώτρια Υπουργός κ. Θεανώ Φωτίου.

Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κυρία Υπουργέ, το Γηροκομείο της Αθήνας λειτουργεί αδιάκοπα από το 1864, ενάμιση αιώνα. Έχει οδηγηθεί κατά κοινή παραδοχή και κοινό τόπο -δεν ανοίγω πόρτες που δεν τις ξέρετε- σε πλήρη παρακμή. Αναμφισβήτητα φταίει η οικονομική κρίση. Όμως, φταίει και μια κακοδιαχείριση που υπήρξε για πάρα πολλά χρόνια και που οδήγησε την παλιά διοίκηση του γηροκομείου στη δικαιοσύνη. Αυτή η διοίκηση κηρύχθηκε έκπτωτη, διορίστηκε νέα διοίκηση με πρωτοβουλία του Δήμου της Αθήνας και επιχειρήθηκε να υπάρξουν κάποιες λύσεις, κάποιες παρεμβάσεις, κάποια δεδομένα, αλλά τον Ιούνιο του 2018, πριν από μερικούς μήνες, διορίστηκε νέα προσωρινή διοίκηση, τα προβλήματα εμφανίστηκαν ξανά, παραμένουν κ.λπ..

Με βάση μια έρευνα και δεν θα την έλεγα καταγγελία, αλλά μια προσπάθεια να μας επισημάνει τα στοιχεία, ένας ιδιαίτερα ευαίσθητος σύλλογος της περιοχής -εμένα με έχει εντυπωσιάσει και από άλλες του ενέργειες, είμαι Βουλευτής Α΄ Αθηνών και ξέρω πόσο ενδιαφέρεται για τα ζητήματα της περιοχής του- μας ειδοποιεί και μας ενημερώνει -και τα έχω ψάξει τα στοιχεία- ότι στο Γηροκομείο της Αθήνας λειτουργούν σήμερα μόνο δύο πτέρυγες, ενώ παλαιότερα ήταν εννιά, και φιλοξενούνται περίπου εκατό ηλικιωμένοι έναντι τετρακοσίων πενήντα που φιλοξενούνταν στο παρελθόν.

Επίσης, υπάρχουν πολύ μεγάλες ελλείψεις σε προσωπικό. Το 2005 απασχολούνταν τριακόσιοι πενήντα περίπου εργαζόμενοι και τώρα είναι περίπου ογδόντα αυτοί που απασχολούνται, με ό,τι αυτό σημαίνει. Επίσης, ο σύλλογος στο ψήφισμά του, το οποίο έχει ιδιαιτέρως ενδιαφέροντα στοιχεία, λέει ότι υπάρχει και ένα ανοιχτό πρόβλημα, των μεγάλων χρεών που έχει το γηροκομείο σε εφορίες, από εδώ και από εκεί, στα ταμεία κ.λπ., παρά το ότι έχει μια πάρα πολύ μεγάλη ακίνητη περιουσία την οποία θα μπορούσε ιδιαιτέρως να αξιοποιήσει ή να εκμεταλλευτεί. Προσωπικά προτιμώ τη λέξη «αξιοποίηση» από τη λέξη «εκμετάλλευση».

Εδώ προκύπτει ένα ζήτημα και απευθύνομαι στην Υπουργό: Κατ’ αρχάς, δεν είναι φιλοφρόνηση. Ξέρω τις προσωπικές ευαισθησίες για πάρα πολλά πράγματα. Πολλές φορές έχετε μια αυστηρότητα στις πολιτικές σας απόψεις, αλλά οι προσωπικές σας ευαισθησίες δεν αμφισβητούνται.

Σας λέω, λοιπόν, το εξής: Κάτι πρέπει να κάνετε. Ερωτώ: Έχει κατά νου το Υπουργείο να ψάξει να βρει τι ακριβώς συμβαίνει στην περίπτωση του γηροκομείου και ποιες παρεμβάσεις πιστεύει ότι μπορεί να κάνει για να διορθώσει μερικά πράγματα;

Μερικά στοιχεία που έχουν ενδιαφέρον θα σας τα πω, κυρία Υπουργέ -γιατί εγώ είμαι πάντα πάρα πολύ αυστηρός, κύριε Πρόεδρε, στον χρόνο μου- στη δευτερολογία μου για να είμαι μέσα στον χρόνο ή να χρησιμοποιήσω και λιγότερο από τον χρόνο που μου διατίθεται.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Πρόεδρε, θα μας δώσετε λίγο χρόνο γιατί είναι ένα φλέγον θέμα. Είναι επίκαιρη, πράγματι, η ερώτησή σας, κύριε συνάδελφε, γιατί είναι η ώρα που θα προχωρήσουμε και σε νομοθετικές πρωτοβουλίες και άρα, θα χρειαστούμε μεγάλη συναίνεση στη Βουλή.

Το γηροκομείο είναι η ναυαρχίδα ενός προνοιακού ιδρυματικού κράτους που παραλάβαμε, ενός κράτους το οποίο ανέθετε την ιδρυματική πρόνοια σε ιδιωτικά σωματεία φιλανθρωπικού σκοπού, τα οποία πολλαπλασιάστηκαν με μεγάλες ταχύτητες. Είναι καταγεγραμμένα σήμερα –για πρώτη φορά- χίλια εξακόσια, με ηλεκτρονική πλατφόρμα, που ψηφίσατε στη Βουλή -ευτυχώς όλοι, ομόφωνα- και έχουμε πια όλα τα στοιχεία για πρώτη φορά: ωφελούμενους, περιουσίες, διοικητικά συμβούλια, τα πάντα. Άρα, έχουμε χαρτογράφηση και ξέρουμε. Όμως, υπάρχουν θεσμικές δυνατότητες παρέμβασης και είναι έτοιμες, όπως έχω πολλές φορές υποσχεθεί στη Βουλή, και πρέπει να προχωρήσουμε συναινετικά.

Θα ήθελα μόνο ορισμένα στοιχεία να επισημάνω -θα τα πείτε και εσείς φαντάζομαι μετά πιο αναλυτικά- τα οποία είναι τα εξής: Μέχρι το 2000 δεν είναι η κρίση που έφταιξε στο γηροκομείο, κύριε Βουλευτά. Είναι ότι μέχρι το 2000 το ίδρυμα αυτό λειτουργούσε, όπως το περιγράψατε. Μέχρι το 2015 -σε δεκαπέντε χρόνια- έχει καταρρεύσει. Πράγματι, η εικόνα είναι ότι με αυτά τα νούμερα που λέτε, για ενιακόσια τουλάχιστον κτήρια, ακίνητα αντικειμενικής αξίας δεκάδων εκατομμυρίων, πληρώνει μισό εκατομμύριο ΕΝΦΙΑ. Όχι για τα ακίνητα του Ψυχικού που, όπως ξέρετε, εξαιρούνται. Εκεί που είναι το γηροκομείο -ανεκτιμήτου αξίας 55 στρεμμάτων- υπάρχουν έντεκα κτήρια δυναμικότητας εξακοσίων πενήντα κλινών υψηλής στάθμης -προσωπικά θα ήθελα πολύ να υπάρξω εκεί-, με μεγάλα κληροδοτήματα ανεκμετάλλευτα.

Τι έγινε; Η διοίκηση υπό τον αρχιμανδρίτη Προκόπιο Μπούμπα έφτασε το γηροκομείο στην κατάσταση, που το έφτασε το 2015. Τότε παραπέμφθηκε αυτή η διοίκηση του αρχιμανδρίτη στη δικαιοσύνη για σειρά κακουργημάτων, μεταξύ των οποίων αριθμώ μερικά: απιστία, υπεξαίρεση, νομιμοποίηση εσόδων και «ξέπλυμα» βρώμικου χρήματος.

Πράγματι, ο δήμος, ως εποπτεύουσα αρχή το 2016, ορίζει προσωρινή διοικητική διαχειριστική επιτροπή για τη διενέργεια εκλογών. Δεν καταφέρνει να κάνει η προσωρινή διοικητική επιτροπή τη διενέργεια εκλογών του σωματείου και τότε αρχίζει ο διορισμός προσωρινών διοικήσεων από το Πρωτοδικείο Αθηνών. Αλυσιτελής διαδικασία, κύριε Πρόεδρε και κύριε Βουλευτά.

Δηλαδή, από τον Απρίλιο του 2017, μέχρι σήμερα, έχουν διοριστεί τέσσερις προσωρινές διοικήσεις με δικαστικές αποφάσεις, οι οποίες δεν κατάφεραν να οργανώσουν τη διεξαγωγή νόμιμων εκλογών, με αποτέλεσμα να έχουν περάσει επτά έτη από τις τελευταίες εκλογές, το 2012.

Ταυτόχρονα, η μία διοίκηση στρέφεται δικαστικά κατά των αποφάσεων της άλλης με ασφαλιστικές πράξεις -δεν τελειώνει αυτή η διαδικασία- και με αγωγές, με αποτέλεσμα η συνταγματική πρόνοια για αυτόνομη και δημοκρατική λειτουργία των σωματείων να εκπίπτει εκ της πράξεως αυτής που δημιουργείται. Επομένως, έχει γίνει πλέον σαφής περισσότερο παρά ποτέ, όπως περιγράφετε και εσείς, κύριε Λυκούδη, η ανάγκη παρέμβασης.

Το Υπουργείο τώρα, όλο αυτό το χρονικό διάστημα της όξυνσης των διοικητικών και όχι μόνο προβλημάτων και παρ’ όλο που δεν είμαστε αρμόδια εποπτεύουσα αρχή, ενδιαφέρθηκε. Διότι από την πρώτη στιγμή προσφεύγω στο Νομικό Συμβούλιο του Κράτους να μου πει αν είμαι εποπτεύουσα αρχή και μπορώ να παρέμβω.

Θα καταθέσω, λοιπόν, στα Πρακτικά την απόφαση του Νομικού Συμβουλίου του Κράτους, που μας λέει ότι δεν είμαστε, δεν μπορούμε να παρέμβουμε, δεν μπορούμε να κάνουμε τίποτα.

Κατόπιν τούτου, επισκέπτομαι η ίδια προσωπικά το γηροκομείο και βρίσκω μία κατάσταση φοβερή. Ηλικιωμένοι άνθρωποι κλαίνε διότι υποσιτίζονται. Βλέπω τη διοίκηση, βλέπω εγκαταστάσεις άπειρες οι οποίες είναι χώροι εστίασης, μαγειρεία. Προσωπικό με μάγειρες. Το γηροκομείο, όμως, τρέφεται με catering.

Μετά από αυτά παρεμβαίνω και τουλάχιστον αρχίζω τη διατροφή των ενοίκων, διότι το να βλέπεις ηλικιωμένους ανθρώπους να κλαίνε και να σου λένε ότι πεινάμε, είναι τρομακτικό!

Θα καταθέσω και δεύτερο έγγραφο με το οποίο με ευχαριστεί η προσωρινή διοίκηση για την παρέμβαση και για την τροφοδοσία.

Τι γίνεται τώρα; Όπως γνωρίζετε, κύριε Λυκούδη, λόγω της προστασίας που παρέχει το ίδιο το Σύνταγμά μας και ο Αστικός Κώδικας στα σωματεία και κατ’ επέκταση στα φιλανθρωπικά σωματεία, οι δυνατότητες θεσμικής παρέμβασης του Υπουργείου είναι μηδαμινές. Χρειάζεται νομοθετική αλλαγή, για να μπορεί να παρέμβει το κράτος, το Υπουργείο, για να υπάρξει αλλαγή εντελώς αυτού του τοπίου.

 Όπως έχω πολλές φορές υποσχεθεί, δουλέψαμε πάνω σ’ αυτό, για να αρθεί το αδιέξοδο του γηροκομείου από τη μια και από την άλλη να γίνουν δύο πράγματα. Να μπει τάξη σε όλο το νομικό πλαίσιο, του οποίου έχουμε κάνει κωδικοποίηση για πρώτη φορά, από το 1919 μέχρι σήμερα -την έχουμε έτοιμη, παραδοτέο έργο στο Υπουργείο μας- για τα νομικά πρόσωπα ιδιωτικού δικαίου στα ιδρύματα.

Είδαμε εκεί ότι έχουμε δυνατότητες παρέμβασης ως εξής: Πρέπει να πιστοποιούνται όλα τα ιδρύματα. Σήμερα το γηροκομείο δεν είναι πιστοποιημένο από το Εθνικό Κέντρο Κοινωνικής Αλληλεγγύης, το ΕΚΚΑ, διότι όλα αυτά τα ιδρύματα, όταν δεν απαιτούσαν χρηματοδότηση από το κράτος, δεν είχαν υποχρέωση να πιστοποιηθούν, κύριε Πρόεδρε. Αυτό είναι μεγάλο λάθος. Δεν μπορεί να παρέχουν προνοιακές υπηρεσίες στο κράτος και να μην είναι πιστοποιημένα από το κράτος.

Σας λέω ορισμένα από τα στοιχεία που πρέπει να αλλάξουν νομοθετικά και θα τα φέρουμε.

Δεύτερον, πρέπει να τα δούμε ανά λειτουργία. Είναι άλλα τα ιδρύματα με παιδιά, άλλα με ηλικιωμένους και άλλα με χρονίως πάσχοντες ή με άτομα με αναπηρία. Σήμερα πια, με τη χαρτογράφηση που έχουμε, μπορούμε να ορίσουμε τις ειδικές προδιαγραφές του καθενός από αυτά τα ιδρύματα, τις λειτουργικές.

Τρίτον, ανάλογα με την περιουσία τους. Σήμερα, με τη χαρτογράφηση που έχουμε, ξέρουμε πόσα ιδρύματα έχουν τεράστιες περιουσίες. Δεν μπορεί ένα διοικητικό συμβούλιο το οποίο αποτελείται από ηλικιωμένους ή όχι, να διαχειρίζεται τεράστιες περιουσίες, κύριε Λυκούδη. Χρειάζονται ειδικές αρχές, οι οποίες θα το αξιοποιούν, όπως λέτε, όχι θα το εκμεταλλεύονται. Άρα, ένα σύνολο νομοθετικών παρεμβάσεων από τη μια.

Από την άλλη, το γηροκομείο πρέπει να αποκτήσει τάχιστα νόμιμη διοίκηση και πρέπει να κάνει εκλογές. Πώς θα γίνει αυτό, για να σπάσουμε αυτόν τον φαύλο κύκλο που σας εξήγησα; Εφτά φορές οι διοικήσεις του αλλάζουν. Δεν μπορούμε να το τελειώσουμε εύκολα, γιατί είναι συνταγματικά κατοχυρωμένη η διαδικασία. Υπάρχει μία νομοθετική πρωτοβουλία που αναλαμβάνουμε…

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, όμως. Εντάξει, λόγω ευαισθησίας του θέματος, άφησα πολύ τον χρόνο, αλλά κλείστε τώρα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Νομίζω ότι έχω πια περιγράψει τους δύο άξονες παρέμβασης που εγώ προσωπικά δεσμεύομαι απολύτως ότι μέσα σε αυτή την Κυβέρνηση, πριν τη λήξη της θητείας της, θα τη φέρουμε και θα καλέσω εκπροσώπους από όλα τα κόμματα να συζητήσουμε πριν τη φέρουμε, ώστε να υπάρξει η ευρύτερη δυνατή συναίνεση, αλλιώς δεν μπορούμε να προχωρήσουμε.

Σας ευχαριστώ.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Απλώς επειδή μας ακούν οι κοινοβουλευτικοί συντάκτες, να διευκρινίσουμε ότι Γηροκομείο Αθηνών λέγεται, γιατί βρίσκεται χωροταξικά στα όρια του Δήμου της Αθήνας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς.

**ΠΡΟΕΔΡΕΥΩΝ (Νικήτας Κακλαμάνης):** Ο Δήμος της Αθήνας δεν έχει ουδεμία σχέση και ουδεμία δυνατότητα παρέμβασης.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, έχει και θα πω γιατί.

**ΠΡΟΕΔΡΕΥΩΝ (Νικήτας Κακλαμάνης):** Επί της ουσίας, καμμία. Εξ ου και η παρέμβασή του κατέπεσε στο δικαστήριο -η πρώτη που είπατε, κυρία Υπουργέ- διότι ήταν δεσμευτική από το νομικό καθεστώς.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα τα πούμε αναλυτικά.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Λυκούδης έχει τον λόγο.

Με ανοχή και εσείς, μην άγχεστε. Είναι η τελευταία ερώτηση, το θέμα είναι εξαιρετικά ενδιαφέρον.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Κατ’ αρχάς, κύριε Πρόεδρε, καλά κάνατε και αφήσατε την κυρία Υπουργό να μιλήσει πολύ περισσότερο από τον χρόνο, που είχε στη διάθεσή της. Έχετε και προσωπική ευαισθησία, διότι έχετε διοικήσει τον Δήμο της Αθήνας χρόνια και τα έχετε ζήσει αυτά τα θέματα, αλλά και το ζήτημα αυτό είναι ένα κοινωνικό θέμα. Ειλικρινά σας λέω ότι εντυπωσιάστηκα από την πρωτολογία της κυρίας Υπουργού. Εντυπωσιάστηκα θετικά θέλω να πω, όχι ως αντιπολιτευόμενος, διότι ανέφερε στοιχεία τα οποία δεν περιλαμβάνονται στη δική μου ερώτηση και συναινούν στο ότι κάτι πρέπει να γίνει. Ευτυχώς, δηλαδή, που έκανα αυτή την ερώτηση και μάλιστα την ώρα που την έκανα -εννοώ την εποχή που την έκανα- για να δοθεί η δυνατότητα, όχι μόνο σε μένα, για να αναδείξω ως Βουλευτής της Α΄ Αθήνας ένα θέμα που είχα υποχρέωση να το κάνω, αλλά κυρίως σε εσάς ως Υπουργό, ώστε να αναδειχθεί το πρόβλημα ανάγλυφα και από τη δική σας την πλευρά.

Θα μπορούσα να αναφέρω μία σειρά από θέματα. Θα πω, όμως, δύο-τρία ζητήματα. Έχουν πολύ μεγαλύτερη σημασία αυτά που είπατε, διότι αναδεικνύουν ένα ζήτημα, το κατά πόσο μπορεί ή όχι το κράτος ως οντότητα να παρέμβει και να διορθώσει κακώς κείμενα.

Λέει ο κύριος Πρόεδρος εδώ, ο κ. Κακλαμάνης, ο οποίος υπήρξε και δήμαρχος, ότι δεν μπορεί ο δήμος. Δεν μπορεί το κράτος, κύριε Κακλαμάνη, πολύ περισσότερο. Δηλαδή, πρέπει να φύγουμε έξω απ’ αυτόν τον φαύλο κύκλο των διαμορφωμένων γραφειοκρατικών περιορισμών. Δεν είναι δυνατόν να λέει η Κυβέρνηση, εσείς δηλαδή, ότι «εγώ δεν είμαι εποπτεύουσα αρχή». Ποιος είναι εποπτεύουσα αρχή; Ποιος μπορεί να εποπτεύσει τις ατασθαλίες ή τα καλώς καμωμένα ενός οργανισμού τέτοιου τύπου, κοινωνικής δραστηριότητας, όπως είναι το γηροκομείο;

Θέλω να πω ότι μ’ αυτήν την παρατήρηση θα τέλειωνα τη δευτερολογία μου, αλλά το είπατε, πριν το πω εγώ, αφού πρώτα σας έλεγα ότι υπάρχουν μια σειρά ζητήματα, που πρέπει να τα δείτε. Υπάρχει ένα εξαιρετικά ενδιαφέρον –δεν θέλω να σας το αναφέρω τώρα, κυρία Υπουργέ- ψήφισμα του συλλόγου που αναφέρει δέκα με δεκαπέντε παρεμβάσεις που μπορούν να γίνουν, για να φτιάξει η κατάσταση στο γηροκομείο. Το να τα πω τώρα δεν έχει σημασία. Το έχω εδώ και μπορώ να περάσω να σας το αφήσω, για να το δείτε. Έχουν πάρα πολύ μεγάλο ενδιαφέρον όσα λένε, για να δείτε εάν μπορείτε να τα κάνετε. Όμως, πέρα και πάνω απ’ όλα αυτά, είναι να συνεννοηθούμε εάν έχετε τη δυνατότητα και πως θα την αποκτήσετε, για να τα κάνετε.

Άρα, έρχομαι στο διά ταύτα τώρα. Πρέπει με κάποια πρωτοβουλία, που εσείς θα πάρετε, η Βουλή, εμείς εδώ ως κυρίαρχο θεσμικό όργανο της πολιτείας, να διαμορφώσουμε τις συνθήκες, ώστε να μπορέσουμε να παρέμβουμε, για να δημιουργήσουμε τις προϋποθέσεις κάτι να γίνει στο γηροκομείο ή οπουδήποτε αλλού.

Θέλω να κάνω μια παρένθεση, κύριε Πρόεδρε, εάν μου επιτρέπετε, που και εσάς δεν μπορεί παρά να σας ενδιαφέρει, λόγω του παρελθόντος της δημαρχίας σας.

Είχα απευθύνει ερώτηση και στην απελθούσα Υπουργό Πολιτισμού, όταν έθεσα το ζήτημα αυτής της μεγάλης πληγής στο κέντρο της Αθήνας, αυτού του ανοικτού τραύματος, που είναι το «ΑΤΤΙΚΟΝ», το κτήριο του Τσίλερ, αυτό που κάηκε στη γωνία. Περνάς από το κέντρο της Αθήνας και αν την αγαπάς αυτήν την πόλη, πιάνεται η ψυχή σου, όταν βλέπεις αυτό το κουφάρι μέσα στη μέση δέκα χρόνια τώρα. Είχα ρωτήσει, τι μπορούμε να κάνουμε; Και η απάντηση ήταν: «Τι να κάνουμε; Υπάρχουν νομικού χαρακτήρα δεσμεύσεις με τα κληροδοτήματα, τα κληρονομούμενα κτήρια, τα ιδρύματα τα οποία εποπτεύουν, που είναι δεμένα τα χέρια μας».

Αναρωτιέμαι, λοιπόν: Είναι δυνατόν ένα κράτος ευνομούμενο, σοβαρό, σύγχρονο να μην μπορεί να αντιμετωπίσει αυτήν τη ντροπή, να υπάρχει στο κέντρο της Αθήνας, της πρωτεύουσας, με τα εκατομμύρια των τουριστών, ένα κουφάρι «καβουρδισμένο» όπως είναι, στο κέντρο της Αθήνας;

Έτσι είναι και με το γηροκομείο. Είναι δυνατόν, δηλαδή, να ανεχθούμε το 2019 να υπάρχει αυτή η παρακμή, αυτή η ντροπή που αφορά τους ηλικιωμένους συμπατριώτες μας, οι οποίοι έχουν ανάγκη όχι μόνο από φροντίδα, αλλά και από στοιχειώδη τρυφερότητα από πλευράς του κράτους και να λέμε ότι δεν μπορούμε να κάνουμε τίποτα, διότι δεν μας αναγνωρίζει κανείς τον ρόλο μας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου)

Κυρία Υπουργέ, τελειώνω με το εξής, που είναι και το αίτημα των κατοίκων και του συλλόγου που ασχολείται μ’ αυτά τα θέματα. Πάρτε πρωτοβουλίες ως Κυβέρνηση. Φέρτε το θέμα εδώ στη Βουλή. Είμαι απολύτως βέβαιος ότι όλη η Βουλή, όλες οι παρατάξεις δεν μπορεί παρά να συναινέσουν στο ότι πρέπει να παρέμβετε θεσμικά με κάποιον τρόπο, για να προχωρήσουν τα ζητήματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Λυκούδη, το είπα. Ήσασταν πολύ επίκαιρος, ακριβώς γιατί είχα υποσχεθεί ότι μέχρι το τέλος του 2018 θα είχα φέρει νομοθετική αλλαγή για τα νομικά πρόσωπα ιδιωτικού δικαίου. Είμαι έτοιμη αυτήν τη στιγμή να το κάνω, μετά από δυο πράξεις, επαναλαμβάνω, που έκανε η Κυβέρνησή μας. Η πρώτη είναι η κωδικοποίηση όλης της υφιστάμενης νομοθεσίας από το 1919 για τα ιδρύματα μέχρι σήμερα και όχι μόνο, αλλά όλης της πρόνοιας και η δεύτερη είναι η χαρτογράφηση που εσείς ψηφίσατε, όλα τα κόμματα της Βουλής, να γίνει υποχρεωτικά ηλεκτρονικά, με τη ρητή εντολή ότι εάν δεν εγγραφούν όλα τα ιδρύματα, νομικά πρόσωπα ιδιωτικού δικαίου, στην πλατφόρμα, χάνουν την άδεια λειτουργίας τους.

Αυτό λειτούργησε. Ήταν πολύ δύσκολο πράγμα και σήμερα έχουμε μια χαρτογράφηση των χιλίων εξακοσίων αυτών ιδρυμάτων, πως λειτουργούν και με ποιους όρους. Άρα, μπορούμε να πάμε για νομοθετική ρύθμιση πιο σίγουροι, ότι ξέρουμε το πεδίο και τι συμβαίνει ακριβώς.

Όμως, τι συμβαίνει με το Γηροκομείο Αθηνών; Το είπε ο Πρόεδρος από την εμπειρία του από τον Δήμο Αθηναίων, που έχει μεγάλη εμπειρία και εγώ προσωπικά τον έχω συμβουλευτεί πολλές φορές και το ξέρει.

Κύριε Πρόεδρε, όπως σας είπα, όταν πήγα να παρέμβω, μου είπαν «ώπα, δεν είσαι αρμόδια». Δεν το πίστευα ότι δεν είμαι αρμόδια! Ζήτησα, κατόπιν τούτου, από το Νομικό Συμβούλιο του Κράτους γνωμοδότηση, την οποία και κατέθεσα. Βλέπετε ότι συνεδρίασε εν ολομελεία και αποφάσισε ότι δεν είμαι αρμόδια, ότι δεν μπορεί το Υπουργείο να παρέμβει.

Το καθεστώς ποιο ήταν και ποιο είναι μέχρι στιγμής; Έχει μια συνταγματική ρήτρα και εδώ είναι το πράγμα τρομακτικό, η οποία λέει: Εάν είμαι νομικό πρόσωπο ιδιωτικού δικαίου, σωματείο φιλανθρωπικού σκοπού, μπορώ να ιδρυθώ και να λειτουργώ και εφόσον δεν ζητήσω χρήματα από το κράτος, δεν έχει καμμία δυνατότητα παρέμβασης το κράτος. Εάν έχω μια τεράστια περιουσία, πώς την εκμεταλλεύομαι ή την αξιοποιώ; Σκοτεινή υπόθεση. Δεν ζητώ λεφτά από το κράτος, λοιπόν, παρ’ όλο που φθάνω σε μια κατάσταση τρομακτική και επομένως, είμαι ανεξάρτητος.

Ο δήμος είχε αρμοδιότητα, από τη στιγμή που εκπίπτει η διοίκηση του αρχιμανδρίτη Μπούμπα, να ορίσει προσωρινή διοικητική επιτροπή, για να κάνει εκλογές εντός εξαμήνου. Δεν καταφέρνει να κάνει εκλογές εντός εξαμήνου η επιτροπή που όρισε ο Δήμαρχος.

**ΠΡΟΕΔΡΕΥΩΝ (Νικήτας Κακλαμάνης):** Διότι η αποπεμφθείσα διοίκηση, κυρία Υπουργέ, κέρδισε τα ασφαλιστικά μέτρα, ότι κακώς διορίστηκε προσωρινή διοίκηση. Αυτή είναι η αλήθεια.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς.

Ακούστε τώρα τι γίνεται, τον τραγέλαφο της ιστορίας. Αρχίζουν, λοιπόν, να εκπίπτουν η μια διοίκηση μετά την άλλη, τις οποίες ορίζει το πρωτοδικείο. Πάω στην εισαγγελέα του Αρείου Πάγου, την κ. Ξένη Δημητρίου, με όλο το φάκελο του γηροκομείου, που είναι μεγάλος και ελάτε να τον διαβάσετε όποια ώρα θέλετε, τα έχω όλα τα στοιχεία. Ξέρω τις προσπάθειες του συλλόγου, έχω δει τους εργαζόμενους. Ο πρόεδρος του σωματείου διώκεται από τον αρχιμανδρίτη Μπούμπα και είναι συνεχώς σε δίκες. Τι να σας πρωτοπώ τώρα; Είναι το σκάνδαλο της υφηλίου το γηροκομείο! Το γηροκομείο είναι το σκάνδαλο του προνοιακού κράτους. Έχει, όμως, μια συνταγματική ρήτρα, η οποία δεν σου επιτρέπει να παρέμβεις. Όταν ρώτησα την κ. Δημητρίου τι να κάνω μου είπε: όσο βρίσκεσαι στην αλυσιτελή διαδικασία των συνεχών παραιτήσεων από τα δικαστήρια της μιας διοίκησης μετά την άλλη δεν μπορείς να παρέμβεις. Γι’ αυτό λέω, είναι οι ρωγμές μέσα στο Σύνταγμα και στον Αστικό Κώδικα. Αυτά τα δυο είναι που αυτήν τη στιγμή δημιουργούν αυτό το καθεστώς «προστασίας» μιας κατάστασης ασύλληπτης.

Μέσα σ’ αυτά τα όρια, λοιπόν, υπάρχει μια νομική πρόταση. Θα τη δούμε όλα τα κόμματα. Θα φωνάξουμε και τον Πρόεδρο εδώ, που έχει μεγάλη εμπειρία σ’ αυτά τα θέματα, μήπως μπορέσουμε και προχωρήσουμε. Αυτό είναι το ένα.

Το άλλο είναι παράλληλα ο νόμος-πλαίσιο για όλα τα ιδρύματα ιδιωτικού δικαίου που θα τα υποχρεώνει πλέον να πιστοποιούνται είτε παίρνουν είτε δεν παίρνουν χρήματα. Θα τα υποχρεώνει, θα βάζει κριτήρια, σύμφωνα με τα οποία θα πάρουν χρήματα. Γιατί σήμερα –να το πω και αυτό, το ξέρει ο Πρόεδρος- τα ιδιωτικά ιδρύματα, τα νομικά πρόσωπα ιδιωτικού δικαίου, που ακούτε ότι κάνουν φοβερά πράγματα στην πρόνοια, παίρνουν από τρεις τσέπες του κράτους. Να με συγχωρείτε. Παίρνουν από τον ΕΟΠΥΥ νοσήλια για τον κάθε έναν που έχουν μέσα στο ίδρυμα. Ξέρετε πόσα χρήματα παίρνουν; Παίρνουν 30 έως 70 ευρώ την ημέρα το άτομο από τον ΕΟΠΥΥ. Παίρνουν από το Υπουργείο μας, εφόσον πιστοποιηθούν, χρήματα μέσω των περιφερειών. Τα δίνουμε, δηλαδή, στις περιφέρειες και αυτές τους τα δίνουν. Παίρνουν από τις περιφέρειες. Από τρεις τσέπες του κράτους. Και από το Εθνικό Λαχείο. Το ξέρετε πολύ καλά. Δεν υπάρχει, λοιπόν, αυτή η περιβόητη αυτονομία των ιδρυμάτων, όταν το κράτος συνδράμει με τέτοιον τρόπο. Και πρέπει να δούμε με ποια κριτήρια θα συνδράμει.

Έχω, λοιπόν, αυτά τα δύο νομοθετικά σώματα. Και εγώ δεσμεύομαι τις επόμενες δύο εβδομάδες να σας καλέσω όλους, όλα τα κόμματα, να συζητήσουμε, να διαβουλευθούμε μέχρι αυτά που έχω φτάσει, μέχρι εκεί που έχω καταλήξει -μπορεί να είσαστε και όλοι σοφότεροι-, για να προχωρήσουμε. Γιατί αυτό το καθεστώς είναι τρομακτικό.

Αυτό είναι, κύριε Βουλευτά. Και σας ευχαριστώ πολύ πράγματι.

**ΠΡΟΕΔΡΕΥΩΝ (Νικήτας Κακλαμάνης):** Κλείνοντας, κυρία Υπουργέ, να πω ότι η πρωτοβουλία που παίρνετε είναι καλή. Δεν ξέρω, κύριε Λυκούδη, αν μετέχετε στην επιτροπή Συντάγματος, τώρα που συζητάμε την αναθεώρηση, γιατί το μεγάλο κώλυμα είναι αυτό που είπε η κυρία Υπουργός. Και εκεί, και η δικαιοσύνη, και το Συμβούλιο της Επικρατείας…Εγώ ως Υπουργός Υγείας είχα παρόμοιο πρόβλημα, παραδείγματος χάριν, με το Δρομοκαΐτειο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ε, βέβαια.

**ΠΡΟΕΔΡΕΥΩΝ (Νικήτας Κακλαμάνης):** Κάναμε ό,τι κάναμε, αλλά στο Συμβούλιο της Επικρατείας, στην ολομέλεια, εχάθη για τυπικούς λόγους. Αναγνώριζαν οι δικαστές το πρόβλημα που υπήρχε, αλλά για τυπικούς λόγους εχάθη.

Ας διαφωνούμε, λοιπόν, στα υπόλοιπα άρθρα του Συντάγματος. Ίσως τώρα, σ’ αυτό το σημείο, μήπως μπορέσει να γίνει μια διόρθωση. Εγώ δεν είμαι της άποψης ότι τα νομικά πρόσωπα ιδιωτικού δικαίου είναι άχρηστα. Αλλά μήπως μπορέσει να μπει μια τάξη.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό είναι πολύ σημαντικό.

**ΠΡΟΕΔΡΕΥΩΝ (Νικήτας Κακλαμάνης):** Πριν κλείσω, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα εννέα μαθήτριες και μαθητές και τρεις συνοδοί εκπαιδευτικοί από το 1ο ΕΠΑΛ Καματερού.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με τη συναίνεση του Σώματος και ώρα 10.36΄ λύεται η συνεδρίαση για αύριο, ημέρα Παρασκευή 11 Ιανουαρίου και ώρα 10.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση επικαίρων ερωτήσεων και β) συζήτηση της με αριθμό 9/14-12-2018 επερώτησης, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**